**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Αστυνομίας (Γενικοί) (Τροποποιητικοί) (Αρ.2) Κανονισμοί του 2021» και «****Οι περί Ειδικών Αστυνομικών (Διαδικασία Διορισμού και Όροι Υπηρεσίας) (Τροποποιητικοί) Κανονισμοί του 2021»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Φωτεινή Τσιρίδου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

Χριστιάνα Ερωτοκρίτου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους υπό αναφορά κανονισμούς σε πέντε συνεδρίες της, οι οποίες πραγματοποιήθηκαν την 1η και στις 3 Δεκεμβρίου 2021, στις 12 Ιανουαρίου και στις 16 και 23 Φεβρουάριου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Δικαιοσύνης και Δημοσίας Τάξεως, ο Αρχηγός Αστυνομίας και εκπρόσωποι της Νομικής Υπηρεσίας της Δημοκρατίας, του Συνδέσμου Αστυνομίας Κύπρου (ΣΑΚ), του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ) και του Κλάδου Αστυνομικού Σώματος-ΙΣΟΤΗΤΑ.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Νίκος Γεωργίου και κ. Γιώργος Κουκουμάς, καθώς και τα μη μέλη της επιτροπής κ. Ρίτα Σούπερμαν και κ. Αλεξάνδρα Ατταλίδου.

Σκοπός των πρώτων προτεινόμενων κανονισμών είναι η τροποποίηση των περί Αστυνομίας (Γενικών) Κανονισμών και σκοπός των δεύτερων προτεινόμενων κανονισμών είναι η τροποποίηση των περί Ειδικών Αστυνομικών (Διαδικασία Διορισμού και Όροι Υπηρεσίας) Κανονισμών, ώστε να διασαφηνιστεί και εν μέρει να αναθεωρηθεί η προβλεπόμενη σε αυτούς διαδικασία διορισμού αστυνομικών και ειδικών αστυνομικών ως προς τη διεξαγωγή των ψυχομετρικών εξετάσεων, προκειμένου να αντιμετωπιστούν αδυναμίες που διαπιστώθηκαν υπό το φως σχετικής ακυρωτικής απόφασης του διοικητικού δικαστηρίου.

Ειδικότερα, στους προτεινόμενους κανονισμούς όπως αυτοί κατατέθηκαν στη Βουλή περιλαμβάνονται τροποποιήσεις που αφορούν μεταξύ άλλων τα ακόλουθα:

1. Παροχή δυνατότητας στην προβλεπόμενη σε αυτούς επιτροπή που καθιδρύεται για σκοπούς διεξαγωγής ψυχομετρικών εξετάσεων να αναθέτει την ευθύνη διεξαγωγής τους σε άλλο κατάλληλο προς τούτο πρόσωπο.

2. Διασαφήνιση ότι οι ψυχομετρικές εξετάσεις πρέπει να διενεργούνται έπειτα από γραπτή εξέταση των υποψηφίων, η δε επιτυχία τους σε αυτές θα αποτελεί προϋπόθεση για τη συμμετοχή τους στις υπόλοιπες εξετάσεις στις οποίες, σύμφωνα με τους υπό τροποποίηση κανονισμούς, απαιτείται να παρακαθίσουν για πρόσληψή τους στην αστυνομία.

3. Παροχή δυνατότητας στο Συμβούλιο Προσλήψεων να καθορίζει τη σειρά πραγματοποίησης των εξετάσεων στις οποίες απαιτείται να παρακαθίσουν οι επιτυχόντες στην γραπτή εξέταση και στις ψυχομετρικές εξετάσεις για πρόσληψή τους στην αστυνομία.

4. Εξαίρεση από την υποχρέωση εκ νέου υποβολής σε ιατρικές εξετάσεις υποψηφίων οι οποίοι είχαν υποβληθεί με επιτυχία σε τέτοιες εξετάσεις κατά τους τελευταίους δώδεκα μήνες στο πλαίσιο άλλης διαδικασίας πρόσληψης στην αστυνομία σε θέση Αστυνομικού ή Ειδικού Αστυνομικού.

5. Διασαφήνιση ότι η κατοχή των προσόντων για διορισμό στην αστυνομία σε σχέση με το ύψος και τον δείκτη μάζας σώματος θα διαπιστώνονται έπειτα από εξέταση που θα διενεργείται από την αρμόδια επιτροπή.

Περαιτέρω, με τους δεύτερους υπό αναφορά κανονισμούς εισάγεται πρόνοια, κατ’ αναλογία αντίστοιχης πρόνοιας των ισχυόντων στους περί Αστυνομίας (Γενικούς) Κανονισμούς, σύμφωνα με την οποία κανένα πρόσωπο δε δύναται να διοριστεί στην αστυνομία σε θέση Ειδικού Αστυφύλακα, εκτός εάν υποβληθεί σε έλεγχο ναρκοτέστ με αρνητικό αποτέλεσμα.

Σημειώνεται ότι τόσο στους πρώτους κανονισμούς όσο και στους δεύτερους προτεινόμενους κανονισμούς περιλαμβάνεται πρόνοια για αναδρομική ισχύ τους από τις 13 Δεκεμβρίου 2019.

Στο πλαίσιο της συζήτησης των προτεινόμενων κανονισμών, ο Αρχηγός Αστυνομίας ανέφερε ότι το Διοικητικό Δικαστήριο με πρόσφατη απόφασή του ακύρωσε τις πράξεις διορισμού, ημερομηνίας 3 Αυγούστου 2020, 75 νέων μελών στην Αστυνομία Κύπρου και 25 νέων μελών στην Πυροσβεστική Υπηρεσία Κύπρου. Υπό το φως της υπό αναφορά απόφασης του Διοικητικού Δικαστηρίου, όπως επισήμανε ο ίδιος, ενδέχεται να επηρεαστούν εν εξελίξει διαδικασίες προσλήψεων στην αστυνομία και, ως εκ τούτου, κρίθηκε σκόπιμη η κατάθεση των υπό συζήτηση τροποποιητικών κανονισμών στη Βουλή, με σκοπό την αποφυγή νέων ακυρωτικών αποφάσεων. Περαιτέρω, ενημέρωσε την επιτροπή ότι στη διαδικασία επανεξέτασης, η οποία διεξάγεται στη βάση της πιο πάνω ακυρωτικής δικαστικής απόφασης, εφαρμόστηκε το ισχύον κανονιστικό πλαίσιο, ενώ οι εν εξελίξει διαδικασίες προσλήψεων, στις οποίες οι απαιτούμενες ψυχομετρικές εξετάσεις είχαν διενεργηθεί στη βάση των υφιστάμενων κανονισμών, ακυρώθηκαν, ώστε να μεσολαβήσει η τροποποίηση των κανονισμών και να διενεργηθούν ψυχομετρικές εξετάσεις οι οποίες θα εδράζονται στο νέο κανονιστικό πλαίσιο.

Η εκπρόσωπος της Νομικής Υπηρεσίας της Δημοκρατίας ανέφερε ότι η εκκρεμής διαδικασία επανεξέτασης προς συμμόρφωση με την ακυρωτική απόφαση του Διοικητικού Δικαστηρίου εδράζεται στο υφιστάμενο νομικό πλαίσιο, ενώ οι προτεινόμενες τροποποιήσεις αποσκοπούν στη διασφάλιση της νομιμότητας εν εξελίξει και μελλοντικών διαδικασιών προσλήψεων.

Ο εκπρόσωπος της αστυνομίας, ο οποίος σύμφωνα με τους υφιστάμενους κανονισμούς διατελεί μέλος της αρμόδιας επιτροπής της αστυνομίας που καθιδρύεται για σκοπούς διεξαγωγής ψυχομετρικών εξετάσεων, ενημέρωσε την επιτροπή ότι, για σκοπούς διεξαγωγής των εν λόγω εξετάσεων, η υπό αναφορά αρμόδια επιτροπή χρησιμοποιεί ψυχομετρικά εργαλεία που της παρέχονται από εταιρεία η οποία κατέχει και τα πνευματικά δικαιώματα αυτών.

Ο εκπρόσωπος του Υπουργείου Δικαιοσύνης και Δημοσίας Τάξεως επισήμανε ότι βάσει του άρθρου 17 του περί Αστυνομίας Νόμου, το οποίο προβλέπει για τον διορισμό μελών της αστυνομίας μέχρι και του βαθμού του Ανώτερου Υπαστυνόμου, η μόνη νομοθετική προϋπόθεση που τίθεται αναφορικά με τους κανονισμούς που εκδίδονται δυνάμει του άρθρου αυτού είναι να διασφαλίζουν κατά τις προσλήψεις στην αστυνομία τη δίκαιη μεταχείριση όλων των υποψηφίων, ώστε να διορίζονται οι άξιοι, τηρουμένων των γενικών αρχών της ισότητας.

Στο στάδιο της εξέτασης των προτεινόμενων κανονισμών, μέλη της επιτροπής εξέφρασαν προβληματισμό αναφορικά με τις πρόνοιες των κανονισμών που παρέχουν στην αρμόδια επιτροπή δυνατότητα ανάθεσης της ευθύνης της όλης διαδικασίας διεξαγωγής των ψυχομετρικών εξετάσεων σε άλλα πρόσωπα. Ειδικότερα, απασχόλησαν την επιτροπή η νομική φύση, η εκτελεστότητα ή μη και, συνεπακόλουθα, οι έννομες συνέπειες των διενεργούμενων στο πλαίσιο της εν λόγω διαδικασίας πράξεων. Επιπρόσθετα, η επιτροπή εξέφρασε επιφυλάξεις αναφορικά με την εκχώρηση αρμοδιοτήτων δια των κανονισμών, χωρίς προβλεπόμενη στον οικείο νόμο εξουσιοδότηση, κενό το οποίο δύναται να καταστήσει την προτεινόμενη ρύθμιση ως υπερβαίνουσα την παρεχόμενη νομοθετική εξουσιοδότηση (ultra vires*).*

Περαιτέρω, η επιτροπή επισήμανε ότι ο χρόνος της έναρξης της ισχύος των προτεινομένων τροποποιήσεων και κατ’ επέκταση η πρόσδοση σε αυτές αναδρομικής ισχύος είναι καίριας σημασίας ζήτημα και κάλεσε τους κυβερνητικούς αρμοδίους να εξετάσουν τα τυχόν ανακύπτοντα νομικά ζητήματα.

Τέλος, μέλη της επιτροπής εξέφρασαν προβληματισμό αναφορικά με την προτεινόμενη λεκτική διατύπωση της πρόνοιας σύμφωνα με την οποία εξαιρούνται από την υποχρέωση υποβολής τους σε ιατρικές εξετάσεις υποψήφιοι οι οποίοι είχαν υποβληθεί με επιτυχία σε ιατρικές εξετάσεις κατά τους τελευταίους δώδεκα μήνες, στο πλαίσιο άλλης διαδικασίας πρόσληψης στην αστυνομία, κρίνοντας ότι, λόγω της ασάφειας της εν λόγω ρύθμισης, ενδεχομένως να προκύψουν προβλήματα κατά την εφαρμογή της.

Το Υπουργείο Δικαιοσύνης και Δημοσίας Τάξεως, σε συνεργασία με τη Νομική Υπηρεσία της Δημοκρατίας και την Αστυνομία Κύπρου, λαμβάνοντας υπόψη τους προβληματισμούς και τις εισηγήσεις μελών της επιτροπής, υπέβαλε στην επιτροπή δύο αναθεωρημένα κείμενα για αμφότερους τους προτεινόμενους κανονισμούς, επιφέροντας τροποποιήσεις επί των προνοιών τους, οι οποίες συνοψίζονται στα ακόλουθα:

1. Αναδιατύπωση της πρόνοιας που αφορά στην ανάθεση της διεξαγωγής των ψυχομετρικών εξετάσεων σε άλλο κατάλληλο προς τούτο πρόσωπο.
2. Απάλειψη της προτεινόμενης αναδρομικής ισχύος των κανονισμών.
3. Αναθεώρηση της πρόνοιας που αφορά την εξαίρεση από την υποχρέωση υποβολής σε ιατρικές εξετάσεις.
4. Εισαγωγή πρόνοιας σύμφωνα με την οποία παρέχεται διακριτική ευχέρεια στο Συμβούλιο Προσλήψεων και στις αρμόδιες επιτροπές να απευθύνονται στον Αρχηγό Αστυνομίας για την επίλυση ζητημάτων που ανακύπτουν κατά την άσκηση των, δυνάμει των υπό τροποποίηση κανονισμών, αρμοδιοτήτων τους.

Σημειώνεται ότι, επιπροσθέτως των πιο πάνω τροποποιήσεων, στο αναθεωρημένο κείμενο αμφοτέρων των κανονισμών είχε εισαχθεί πρόνοια σύμφωνα με την οποία η αρμόδια επιτροπή που καθιδρύεται για σκοπούς ψυχομετρικών εξετάσεων δύναται, εφόσον κρίνει τούτο σκόπιμο, να καλεί ενώπιόν της σε προφορική συνέντευξη οποιονδήποτε εκ των υποψηφίων. Ωστόσο, η εν λόγω πρόνοια τελικά, λόγω των επιφυλάξεων που εκφράστηκαν από μέλη της επιτροπής, απαλείφθηκε από το Υπουργείο Δικαιοσύνης και Δημοσίας Τάξεως.

Τέλος, σημειώνεται ότι, προς κάλυψη του κενού το οποίο η επιτροπή διαπίστωσε αναφορικά με την έλλειψη νομοθετικής εξουσιοδότησης για τη σκοπούμενη ρύθμιση, κατατέθηκε πρόταση νόμου από το μέλος της επιτροπής κ. Κωστή Ευσταθίου εκ μέρους του Κινήματος Σοσιαλδημοκρατών ΕΔΕΚγια σχετική τροποποίηση του περί Αστυνομίας Νόμουη οποία, στις 15 Δεκεμβρίου 2021, ψηφίστηκε σε νόμο από την ολομέλεια της Βουλής, ο οποίος τιτλοφορείται «Ο περί Αστυνομίας (Τροποποιητικός) (Αρ. 5) Νόμος του 2021».

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών της κοινοβουλευτικής ομάδας του Δημοκρατικού Συναγερμού, των μελών της βουλευτών της κοινοβουλευτικής ομάδας του Δημοκρατικού Κόμματος, του μέλους της βουλευτή του Κινήματος Σοσιαλδημοκρατών ΕΔΕΚ, καθώς και του μέλους της βουλευτή του Εθνικού Λαϊκού Μετώπου, εισηγείται την έγκριση των κανονισμών, όπως αυτοί έχουν αναθεωρηθεί σύμφωνα με τα πιο πάνω.

Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των προτεινόμενων κανονισμών κατά τη συζήτησή τους ενώπιον της ολομέλειας του σώματος.

1η Μαρτίου 2022

Αρ. Φακ.: 23.03.058.085-2021

23.03.058.086-2021

ΣΓ/ΧΜ/ΧΧ